<classify> Msimamo na hali halisi ya mbio za ubingwa unaashiria mchezo huo utakuwa na ushindani wa hali ya juu, kwani kupoteza kwa timu moja ni sawa na kujiondoa kwenye mbio za ubingwa msimu huu na pengine kutoa nafasi kwa Yanga kutetea tena taji lake.Timu hizo zinakutana zikiwa na historia tofauti ya mechi zao zilizopita kwa Azam kuibuka na ushindi wa mabao 2-0 dhidi ya Majimaji ya Songea na Simba kufungwa bao 1-0 na Toto Africans ya Mwanza kwenye Uwanja wa Taifa, Dar es Salaam.Kila timu itahitaji kushinda mechi ya leo kuweka hai matumaini yake ya kutwaa ubingwa; Azam ikitaka kuendeleza wimbi la ushindi na zaidi Simba ikiwania kusahihisha makosa yake kwa kuibuka na ushindi. Kwenye mchezo uliopita timu hizo zilitoshana nguvu kwa kutoka sare ya mabao 2-2.Azam wameonesha kuwa washindani wazuri kwa timu kubwa za Yanga na Simba na hivyo mchezo wa leo unabeba taswira ya moja ya mechi kubwa kwenye soka la Tanzania. Habari njema kwa Azam leo ni kurejea uwanjani kwa mshambuliaji mahiri wa timu hiyo, Kipre Tchetche, ambaye atashirikiana vyema na John Bocco.Tchetche alikuwa akisumbuliwa na maumivu ya kifundo cha mguu aliyopata kwenye mchezo wa ligi dhidi ya Mtibwa Sugar uliofanyika Uwanja wa Manungu, Morogoro ambao Azam FC ilishinda bao 1-0. Simba yenyewe katika ushambuliaji itategemea umahiri wa mfumania nyavu wake Hamis KiizaDiego na mshambuliaji anayekuja vizuri Ibrahim Ajib.  <topic>: michezo 